ປະທານາທິບໍດີ ເກົາຫຼີໃຕ້ ຢ້ຽມຢາມ ທຳນຽບຂາວ
ການພົບປະສຸດຍອດ ລະຫວ່າງສະຫະລັດ ກັບເກົາຫຼີໃຕ້ ແມ່ນໄດ້ຮັບກຳລັງໃຈເພີ່ມຕື່ມ ຈາກຂໍ້ຕົກລົງການຄ້າເສລີ
ປະທານາທິບໍດີເກົາຫຼີໃຕ້ ທ່ານ Lee Myung-bak ເດີນທາງມາຢ້ຽມຢາມທຳນຽບຂາວໃນ ວັນພະຫັດມື້ນີ້ ໂດຍໄດ້ຮັບກຳລັງໃຈເພີ່ມຕື່ມຈາກການທີ່ສະຫະລັດ ໃຫ້ການອະນຸມັດຕໍ່ຂໍ້ຕົກ ລົງການຄ້າເສລີ ຊຶ່ງຄາດວ່າ ຈະມີມູນຄ່າຫຼາຍພັນລ້ານໂດລາ ຕໍ່ເສດຖະກິດຂອງປະເທດທັງ ສອງ ຫຼັງຈາກຢ້ຽມຢາມທຳນຽບຂາວ ໃນຕອນບ່າຍວັນພະຫັດມື້ນີ້ ທ່ານ Lee ຍັງຈະໄດ້ຮັບກຽດ ໃຫ້ກ່າວຄຳປາໄສແບບທີ່ບໍ່ຄ່ອຍເຫັນກັນ ຕໍ່ກອງປະຊຸມຄົບຄະນະຂອງລັດຖະສະພາສະຫະ ລັດ ຊຶ່ງເປັນການສະທ້ອນໃຫ້ເຫັນເຖິງຄວາມສຳຄັນທີ່ມີເພີ່ມຂຶ້ນ ທາງດ້ານເສດຖະກິດແລະ ຍຸດທະສາດ ໃນຄວາມສຳພັນລະຫວ່າງປະເທດທັງສອງ ການຢ້ຽມຢາມໃນມື້ນີ້ຈະອັດທ້າຍ ລົງດ້ວຍງານລ້ຽງອາຫານຄໍ່າ ຢ່າງເປັນທາງການຢູ່ທີ່ທຳນຽບຂາວ ສື່ມວນຊົນຂອງເກົາຫຼີໃຕ້ ລາຍງານໃນວັນພະຫັດມື້ນີ້ວ່າ ການພົບປະສຸດຍອດ ທີ່ທຳນຽບ ຂາວແມ່ນຈະເພັ່ງເລັງໃສ່ເລື່ອງ ກ່ຽວກັບວ່າຈະປ້ອງກັນການຮຸກຮານຂອງເກົາຫຼີເໜືອແບບ ໃດ ແລະຈະຊ່ອຍລີເບຍໄດ້ແບບໃດ ລຸນຫຼັງການໂຄ່ນລົ້ມອະດີດຈອມຜະເດັດການມວມມາ ກາດດາຟີ ລາຍງານຂ່າວຍັງແຈ້ງວ່າຖະແຫຼງການສະບັບນຶ່ງທີ່ໄດ້ກຽມໄວ້ເພື່ອຈະນຳອອກ ເຜີຍແຜ່ລຸນຫຼັງການພົບປະກັນນັ້ນ ຈະປະກາດວ່າຄວາມສຳພັນຂອງປະເທດທັງສອງແມ່ນ ເປັນຫລັກສຳຄັນຂອງຄວາມໝັ້ນຄົງຢູ່ໃນພາກພື້ນມະຫາສະມຸດປາຊີຟິກ